Ir-Regolament tal-Kunsill (KE) Nru 2595/2000
tas-27 ta' Novembru 2000
li jemenda r-Regolament (KE) Nru 1103/97 dwar ċerti dispożizzjonijietdwar id-dħul ta' l-euro
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 123(5) tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Bank Ċentrali Ewropew [3],
Billi:
(1) Ir-Regolament tal-Kunsill (KE) Nru 1103/97 tas-17 ta' Ġunju 1997 dwar ċerti dispożizzjonijiet li għandhom x'jaqsmu mad-dħul tal-euro [4], jinkludi regoli dwar l-addozzjoni ta' rati ta' kambju bejn l-euro u l-muniti ta' l-Istati Membri li jadottaw l-euro u dwar l-użu ta' dawn ir-rati għall-kambju ta' ammonti monetarji. Dawn ir-rati ta' kambju japplikaw għall-muniti ta' dawk l-Istati Membri li adottaw l-euro meta l-Komunità daħlet fit-tielet stadju ta' l-unjoni ekonomika u monetarja. Huwa meħtieġ li r-regoli ta' kambju jiġu estiżi għal kull Stat Membru li jadotta l-euro iktar tard.
(2) Għall-Istati Membri li l-munita tagħhom tinbidel bl-euro wara d-data li fiha l-Komunità tkun daħlet fit-tielet stadju ta' l-unjoni ekonomika u monetarja, id-definizzjoni ta' "unitajiet ta' munita nazzjonali" għandha tirreferi għall-unità ta' munita ta' Stat Membru kif kienet definita immedjatament qabel id-dħul ta' l-euro f'dak l-Istat Membru.
(3) L-Artikolu 123(5) huwa issa disponibbli bħala bażi legali sabiex jittieħdu l-miżuri li hemm referenza dwarhom iktar 'il fuq li huma meħtieġa għad-dħul ta' l-euro fl-Istati Membri li jadottaw l-euro wara l-bidu tat-tielet stadju ta' l-unjoni ekonomika u monetarja.
(4) Id-dispożizzjonijiet ta' dan ir-Regolament, bi qbil ma' prinċipji tal-liġi ġeneralment aċċettati, partikolarment ir-rikonoxximent mogħti lil-liġi tal-munita, għandhom jiġu meqjusa universalment bħala li jagħmlu parti mil-liġi monetarja ta' l-Istati Membri parteċipanti, u b'hekk jinfurzaw iċ-ċertezza u ċ-ċarezza legali għall-aġenti ekonomiċi fl-Istati Membri kollha u f'pajjiżi terzi,
ADOTTA DAN IR-REGOLAMENT:
L-Artikolu 1
Fl-Artikolu 1 tar-Regolament (KE) Nru 1103/97:
(a) il-kelmiet "jew bi qbil mal-paragrafu 5 ta' dak l-Artikolu" għandhom jiżdiedu fl-aħħar tat-tielet subinċiż;
(b) il-kelmiet "jew, kif ikun il-każ, fil-jum ta' qabel li l-euro jissostitwixxi l-munita ta' Stat Membru li jadotta l-euro iktar tard" għandhom jiżdiedu fl-aħħar tar-raba' subinċiż.
L-Artikolu 2
Dan ir-Regolament għandu jidħol fis-seħħ fl-1 ta' Jannar 2001.
Dan ir-Regolament għandu jorbot fl-intier tiegħu u japplika direttament fl-Istati Membri bi qbil mat-Trattat li jistabbilixxi l-Komunità Ewropea.
Magħmul fi Brussel, fis-27 ta' Novembru 2000.